સલોનીને જ્યારે સમીરે કહ્યું કે આકાશે એમ કહેવડાવ્યું છે કે રવિવારે એ એની ફિઆન્સી સાથે લંચ માટે આવશે. ઉપરાંત જ્યારે સમીર પાસેથી આકાશના એના દાદા-દાદી માટે ના એટેચમેન્ટ વિષે જાણ્યું ત્યારે જ એણે રસોઈમાં દેશમુખઆંટીની મદદ લેવાનું નક્કી કરી દીધું હતું.એમના કહ્યા પ્રમાણે દેશમુખઆંટી સમયસર સલોનીના ઘરે આવી ગયાં અને એમના ચપળ હાથ રસોડામાં ફટાફટ કામે લાગી ગયા. સલોની એમને મુગ્ધભાવે જોતી એમની સૂચના મુજબ મદદ કરવા માંડી અને બધું શીખવા માટે ઉત્સાહથી ધ્યાન આપવા માંડી. દેશમુખઆંટી બધું એને સ્નેહથી સમજાવતાં હતાં. બે કલાકમાં તો બધું બની ગયું અને સર્વિંગ બાઉલમાં બધું મૂકી દીધું, એટલે સલોનીએ માત્ર માઈક્રોવેવમાં ગરમ જ કરી લેવું પડે. સલોની આંટીને હેતથી ભેટીને કહે,” થેન્ક યૂ સો મચ તમારા વિના હું આટલું બધું અને આવું સરસ ક્યારેય બનાવી ના શકી હોત.” પછી એણે કાળજીથી અંકલ-આંટી માટે બધી વાનગી ટીફિનમાં ભરી દીધી. એટલામાં ડોરબેલ વાગી, સલોનીએ દરવાજો ખોલીને આકાશ અને એની ફિઆન્સીને સસ્મિત આવકાર આપ્યો. આકાશે બન્નેની ઓળખાણ કરાવતાં કહ્યું, “અનન્યા, આ સલોની છે, સોફ્ટવેર એન્જિયર છે અને સલોની આ છે ડૉ અનન્યા બર્વે, હમણાં જ એની જેરિઆટ્રીક્સની(વૃધ્ધાવસ્થાને લગતું વિજ્ઞાન) ફેલોશીપ પૂરી થઈ, ટૂંક સમયમાં જ ‘વન્સ-મોર’માં જોડાવાનો વિચાર ધરાવે છે.” “અને આકાશ પરાંજપેના જીવનમાં અને ઘરમાં પણ ટૂંક સમયમાં જ”, અંદરના રુમમાંથી બહાર આવીને સમીરે વાક્ય પૂરું કર્યું. એટલે અનન્યા કહેવા માંડી; “today for the first time he trusted me with his BMW and allowed me to drive his car, I think he is ready to trust me with his life!” એ સાંભળી બધાં સાથે હસી પડ્યાં. અનન્યા સલોનીના હૉલની સજાવટને રસપૂર્વક જોવા માંડી અને સલોની અનન્યાને. અનન્યા નમણી પણ એથ્લેટિક ફિગર ધરાવતી યુવતી હતી. એનો શ્યામ ચહેરો એની બુધ્ધિમત્તાના તેજથી ચમકતો હતો અને આંખો મૈત્રીપૂર્ણ સ્મિતથી. એના ઘટાદાર, કાળા વાળને ઢીલા અંબોડામાં વાળીને એમાં કોતરણીવાળો લાકડાનો સોયો ખોસ્યો હતો. ઓરિસ્સા હેન્ડલૂમની કુર્તીની નીચે જીન્સ હતું અને હાથમાં મોટા ડાયલ અને બ્રાઉન લેધર બેલ્ટવાળું ઘડીયાળ, કાનમાં નાના સોલિટેરના સ્ટડસ. બીજી કોઈ જ્વેલરી અને મેકઅપ વિના એના સૌમ્ય વ્યક્તિત્વમાંથી આપોઆપ સૌંદર્ય ઝળકતું હતું. સલોનીને અનન્યા પહેલી ઓળખાણમાં ગમી ગઈ. અનન્યા સલોનીના ઘરની સાદગીપૂર્ણ કલાત્મક સજાવટ જોઈને પ્રશંસા કર્યા વિના ન રહી શકી. ઑફવ્હાઈટ દિવાલોમાં એક વૉલ લાઈમ ગ્રીન રંગીને ત્યાં ટીવી અને એની નીચે વિશાળ બુકકેસ. એવા જ લાઈમગ્રીનની ફ્લોરલ ડિઝાઈનવાળા ઑફવ્હાઈટ સૉફા અને ઝાડના થડના નેચરલ શેપને જાળવતું સેન્ટર ટેબલ. એક કોર્નરમાં બ્રાસની કોતરણીવાળી હેંગિગ દિવીઓને લેમ્પની જેમ લટકાવીને નીચે રૉકિંગ ચેર હતી. એન્ટ્રન્સ પાસે જ કલાત્મક સીસમના ટેબલ પર ગણેશજીની મોટી બ્રાસની મૂર્તિ વરદહસ્ત કરી આવકારતી હતી. બાલ્કનીમાં રટ્ટન કૉફી ટેબલ અને બે ચેર સાથે ખૂબ બધાં પ્લાન્ટસ. સૉફા પાછળની વૉલ પર એક પૂર્ણકદનું પિછવાઈ પેઈન્ટીંગ હતું જેમાં કૃષ્ણની રાસલીલાનું દ્રશ્ય સુંદર લાગતું હતું. સલોની અને અનન્યા એકબીજા સામે જાણે જૂના મિત્રો હોય એમ હસી પડ્યાં, બન્નેને એકબીજાનું વ્યક્તિત્ત્વ ગમી ગયું. સલોની દેશમુખઆંટીને રસોડામાંથી બહાર બોલાવી લાવી અને એમની ઓળખાણ આપી, તરત જ આકાશ અને અનન્યા એમને વાંકા વળી પગે લાગ્યા. આંટી ખુશીથી ગદ્ગદ્ થઈ ગયાં, કહે હવે હું જાઉં અંકલ રાહ જોતા હશે તમે બધાં આનંદથી જમજો. જ્યારે આકાશ અને અનન્યાએ જાણ્યું કે બધી રસોઈ આંટીએ બનાવી છે ત્યારે એ બન્નેએ પણ અંકલને બોલાવીને લંચમાં જોડાવા બહુ આગ્રહ કર્યો. આંટીએ બીજીવાર ચોક્કસ એવો કાર્યક્રમ ગોઠવીશું, એવું હસતાં હસતાં કહી સલોનીના માથે સ્નેહાળ હાથ ફેરવીને વિદાય લીધી. સલોની બધું ડાઈનીંગ ટેબલ પર ગરમ કરીને ગોઠવવા માંડી. વરણ ભાત, ભરલેલી વાંગી, કોથુંબીર વડી અને હોમમેડ આમ્રખંડ. આકાશની આંખમાં ભિનાશ ફરી વળી એની દાદી અને બાળપણ એની સમક્ષ આવી ગયા. એનું મન સલોનીના સ્નેહાળ હ્રદય માટે માનથી ભરાઈ ગયું.